ท่านรองฯแห่ชิงเก้าอี้แบงก์รัฐ
ท่านรองฯ แห่สมัครชิงตำแหน่งเอ็มดีแบงก์รัฐพรึ่บ
30 ม.ค. 2556

ท่านรองฯ แห่สมัครชิงตำแหน่งเอ็มดีแบงก์รัฐพรึ่บ
นายอารีพงศ์ ภู่ชอุ่ม ปลัดกระทรวงการคลัง ประธานกรรมการธนาคารอาคารสงเคราะห์ (ธอส.) เป็นประธานประชุมคณะกรรมการ และมีมติเห็นชอบการให้นางอังคณา ไชยมนัส รองกรรมการผู้จัดการ ธอส. ลาออกจากตำแหน่งรักษาการกรรมการผู้จัดการ โดยแต่งตั้งนางไลวรรณ ปองเสงี่ยม รองกรรมการผู้จัดการ ธอส. มาเป็นรักษาการกรรมการผู้จัดการ ธอส. คนใหม่
สาเหตุที่นางอังคณาขอลาออก เนื่องจากต้องการลงสมัครชิงตำแหน่งกรรมการผู้จัดการ ธอส. คนใหม่ ที่เปิดรับสมัครมาตั้งแต่วันที่ 21 ม.ค.-1 ก.พ.นี้ โดยคาดว่าจะมีคู่แข่ง คือ นายฉัตรชัย ศิริไล รองกรรมการผู้จัดการ ธอส. และนายธัชพล กาญจนกูล รองผู้อำนวยการอาวุโสธนาคารออมสิน ที่สนใจจะสมัครชิงตำแหน่งนี้ด้วย
ปัจจุบัน ธอส. มียอดสินเชื่อกว่า 6.86 แสนล้านบาท มียอดเงินฝากกว่า 5.71 แสนล้านบาท
ขณะที่ นายนริศ ชัยสูตร อธิบดีกรมธนารักษ์ ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า คณะกรรมการธนาคารมีมติเห็นชอบให้นายพงษ์ศักดิ์ ชาเจียมเจน รองกรรมการผู้จัดการ ลาออกจากรักษาการกรรมการผู้จัดการ เนื่องจากต้องไปสมัครคัดเลือกเข้าดำรงตำแหน่งกรรมการผู้จัดการของธนาคารที่เปิดรับสมัครอยู่จนถึงวันที่ 16 ก.พ.นี้
คณะกรรมการจึงได้แต่งตั้ง น.ส.ปาริฉัตร เหล่าธีระศิริวงศ์ รองกรรมการผู้จัดการ เป็นรักษาการกรรมการผู้จัดการคนใหม่ โดยก่อนหน้านี้ทางคณะกรรมการทาบทามให้นายสุรชัย กำพลานนท์วัฒน์ รองกรรมการผู้จัดการ มารักษาการตำแหน่งกรรมการผู้จัดการ แต่ได้รับการปฏิเสธ เพราะต้องการสมัครเข้าชิงตำแหน่งกรรมการผู้จัดการของธนาคารเช่นเดียวกัน
สำหรับเอสเอ็มอีแบงก์มียอดสินเชื่อกว่า 9.75 หมื่นล้านบาท แต่มีหนี้เสียอยู่ถึง 4 หมื่นล้านบาท เป็นหนี้เสียที่ปรับโครงสร้างหนี้ได้เพียง 1 หมื่นล้านบาท